b'\n_START_ARTICLE_\nIredentizem\n_START_PARAGRAPH_\nIredent\xc3\xadzem je oznaka za zahteve neke dr\xc5\xbeave po ozemlju, do katerega naj bi imela pravico zaradi kulturne pripadnosti tam \xc5\xbeive\xc4\x8dega prebivalstva. Po drugi strani je iredentizem tudi \xc5\xbeelja jezikovnih in kulturnih manj\xc5\xa1in, da se ozemlje, na katerem prebivajo, priklju\xc4\x8di drugi dr\xc5\xbeavi, tako imenovani "mati\xc4\x8dni domovini". Ni vedno nujno, da oba pojava sovpadata, ker velikokrat nimata skupnih ciljev ali ne obstajata v istem \xc4\x8dasovnem obdobju. Na primer neka jezikovna manj\xc5\xa1ina \xc5\xbeeli priklju\xc4\x8ditev sosednji dr\xc5\xbeavi, ker se tam govori njen jezik, sosednja dr\xc5\xbeava pa tega ozemlja ne \xc5\xbeeli priklju\xc4\x8diti, ker je ekonomsko zaostalo, torej ni skupnih ciljev. Recimo da se pozneje na istem ozemlju odkrije bogato le\xc5\xbei\xc5\xa1\xc4\x8de nafte in bi ga zato dr\xc5\xbeava bila pripravljena sprejeti, a medtem je jezikovna manj\xc5\xa1ina prakti\xc4\x8dno izumrla, iredentizem se je na dveh straneh pojavil v razli\xc4\x8dnih obdobjih._NEWLINE_Beseda izhaja iz italijan\xc5\xa1\xc4\x8dine. Leta 1877 je italijanski politik Matteo Imbriani uporabil izraz "terre irredente", kar pomeni \xc5\xa1e ne odre\xc5\xa1ena ozemlja, za tiste kraje v Avstro-Ogrski, kjer se je govorilo italijansko. V posmeh so ga Avstrijci ozna\xc4\x8dili za iredentista, a kljub posmehu se je beseda udoma\xc4\x8dila in za\xc4\x8dela splo\xc5\xa1no uporabljati. Danes tudi drugi jeziki uporabljajo izraz iredentizem._NEWLINE_Beseda je ve\xc4\x8dkrat zadobila negativni pomen, ko se je uporabila tudi za kolonialisti\xc4\x8dno pridobivanje ozemelj, kjer sicer ni bivala nobena kulturna manj\xc5\xa1ina, a so jo osvajalci umetno ustvarili, recimo s priseljevanjem svojih ljudi.\n_START_SECTION_\nPomen iredentizma\n_START_PARAGRAPH_\nOd devetnajstega stoletja dalje se je prepri\xc4\x8danje, da imajo kulturne manj\xc5\xa1ine pravico do priklju\xc4\x8ditve domovini, pojavilo povsod po svetu. To je dovedlo do sporov in vojn, ki ponekod \xc5\xa1e trajajo, drugod so bili sprejeti kompromisi, ki seveda pomenijo dolo\xc4\x8den odstop od svojih prepri\xc4\x8danj za obe strani. Dokon\xc4\x8dna in popolnoma zadovoljiva re\xc5\xa1itev sporov je po definiciji utopija, saj bi priklju\xc4\x8ditev drugi dr\xc5\xbeavi ustvarila tam manj\xc5\xa1ino pripadnikov prve dr\xc5\xbeave, ki bi spet imela pravico do priklju\xc4\x8ditve svoji prvotni domovini. V Evropi, na primer v Nem\xc4\x8diji in Italiji, se spori po\xc4\x8dasi re\xc5\xa1ujejo z odstranjevanjem meja, predvsem pa z idejo o skupni evropski domovini, ki zajema in spo\xc5\xa1tuje vse narode. Drugod po svetu je ponekod iredentizem \xc5\xa1e zelo ob\xc4\x8duten in v njegovem imenu \xc5\xa1e veliko ljudi ho\xc4\x8de uveljaviti svoja prepri\xc4\x8danja z oro\xc5\xbejem v rokah. Vredno je omeniti na primer Sirijo (Golanska planota, Antiohija), Palestino (Jordanija, Jeruzalem), Ka\xc5\xa1mir (Indija/Pakistan/Kitajska), Kurdistan (Tur\xc4\x8dija/Iran/Irak/Sirija), pa tudi Kitajsko in Argentino, ki imata celo v ustavi zapisano pravico do Taivana oziroma do Falklandskih otokov._NEWLINE_Nenazadnje je treba tudi upo\xc5\xa1tevati, da velikokrat manj\xc5\xa1ina sploh ne \xc5\xbeeli priklju\xc4\x8ditve drugi dr\xc5\xbeavi, ker bi to pomenilo prestop v neza\xc5\xbeeljen politi\xc4\x8dni re\xc5\xbeim. V teh primerih ja najbolj jasno razvidno, da iredentizem, to je stremenje po priklju\xc4\x8ditvi, obstaja samo v tej slednji dr\xc5\xbeavi, a ne na podro\xc4\x8dju, kjer \xc5\xbeivi manj\xc5\xa1ina. Na teh podro\xc4\x8djih se v dana\xc5\xa1njih \xc4\x8dasih iredentizem naglo umika pred zahtevo po priznanju manj\xc5\xa1inskega statusa, spo\xc5\xa1tovanju manj\xc5\xa1inskega jezika in upo\xc5\xa1tevanju kulturnih potreb manj\xc5\xa1ine.\n_START_SECTION_\nItalijanski iredentizem\n_START_PARAGRAPH_\nV na\xc5\xa1ih krajih se je vredno spomniti na italijanski iredentizem, ki je poleg odpora do Avstrijcev razvil sovra\xc5\xa1tvo Italijanov do Slovencev in predvsem do Hrvatov, ki so po njihovih pojmih kr\xc5\xa1ili italijansko oblast na Jadranu. S tem je iredentizem jasno dobil \xc4\x8disto nove smernice, saj ni bilo ve\xc4\x8d govora o neodre\xc5\xa1enih ozemljih, temve\xc4\x8d o ekonomski in voja\xc5\xa1ki dominaciji._NEWLINE_Prva javna manifestacija tega novega iredentizma je bila v Trstu leta 1865. Ko je predsednik italijanske vlade La Marmora uradno izjavil, da se Italija odreka zahtevam za Trst, mu je tako imenovani\xc2\xa0\xc2\xbbtr\xc5\xbea\xc5\xa1ko-istrski komite\xc2\xab\xc2\xa0naslovil ogor\xc4\x8den protest, ki ga je pa ob\xc4\x8dinski svet preklical. Ob\xc4\x8dinski svet je bil zaradi tega razpu\xc5\xa1\xc4\x8den, vendar je na novih volitvah zmagala vladna stranka in v Trstu so zbrali 13.000 podpisov za izjavo lojalnosti dr\xc5\xbeavni oblasti. Tr\xc5\xbea\xc5\xa1ko-istrski komite je pa vseeno pod vodstvom Tomasa Lucianija nemoteno razvijal svoje iredentisti\xc4\x8dno gibanje v Trstu in Istri. Glavni zagovorniki teh idej, vsi leterati, so bili poleg Lucianija Pacifico Valussi, Carlo Combi in Sigismondo Bonfiglio. Mr\xc5\xbenja do sosedov se je po\xc4\x8dasi sprevrgla v prepri\xc4\x8danje, da so Slovani le kme\xc4\x8dko ljudstvo, nesposobno oblikovati se v narod in zato obsojeno na asimilacijo._NEWLINE_Skrajni predstavnik teh idej je Tr\xc5\xbea\xc4\x8dan Ruggero Timeus (1892 \xe2\x80\x93 1915), ki je svoje ideje upravi\xc4\x8deval s prepri\xc4\x8danjem o "ve\xc4\x8dvrednosti italijanske kulture nad nem\xc5\xa1ko in slovansko" . Kmalu se je teoreti\xc4\x8dna razprava spremenila v oboro\xc5\xbeeno gibanje. Leta 1882 je Tr\xc5\xbea\xc4\x8dan Oberdank zasnoval atentat na cesarja Franca Jo\xc5\xbeefa. Policija je njegove namene pravo\xc4\x8dasno odkrila in atentat prepre\xc4\x8dila. Oberdan (kot se je preimenoval, da bi nekoliko poitalijan\xc4\x8dil svoj priimek) je bil usmr\xc4\x8den in je takoj postal "mu\xc4\x8denec za svobodo neodre\xc5\xa1enega Trsta"._NEWLINE_Na Trentinskem so bili najbolj vneti iredentisti Cesare Battisti, Fabio Filzi in Damiano Chiesa, ki so v prvi svetovni vojni dezertirali avstrijsko vojsko in se priklju\xc4\x8dili italijanski, zaradi \xc4\x8desar so jih Avstrijci usmrtili kot izdajalce, Italijani pa odlikovali kot heroje. Posebne omembe je vreden Gabriele D\'Annunzio, ki je leta 1919 voja\xc5\xa1ko zavzel Rijeko in jo anektiral Italiji kljub izrecnemu nasprotovanju italijanske vlade._NEWLINE_Vsi ti ljudje, katerim so med drugim posve\xc4\x8dene va\xc5\xbene ulice in trgi v Trstu, so v veliki meri vplivali na fa\xc5\xa1isti\xc4\x8dno filozofijo o manj\xc5\xa1inah, ki je enostavno opustila besedo iredentizem in jo nadomestila z nacionalizem, ki je s tem pridobil negativni pomen, kot ga danes razumemo._NEWLINE_Razen omenjenih iredentizmov za podro\xc4\x8dja ob vzhodni meji (Gori\xc5\xa1ka, Tr\xc5\xbea\xc5\xa1ko, Istra, Rijeka in del Dalmacije) sta bila v fa\xc5\xa1isti\xc4\x8dnem duhu najbolj razvita tako imenovana \xc5\xa1vicarski iredentizem in malte\xc5\xa1ki iredentizem, prvi za Ticino, drugi za otok Malto.'